**Kirsten Ohm** (født 27. september 1930 i Narvik, død 20. juli 1999 i Oslo) var en norsk diplomat og en foregangskvinne i norsk utenrikstjeneste. Hun var Norges første kvinnelige ambassadør.

Ohm var født i Narvik, men vokste opp i Stavanger. Hun var elev ved Kongsgård skole i Stavanger.I 1956 avla hun magistergrad i statsvitenskap ved Universitetet i Oslo med oppgaven *Mandatsystemet under Folkeforbundet. Tilsynssystemet under De forente nasjoner. En statsvitenskapelig analyse av den politiske målsetting og de politiske resultater*. Hun var den første kvinne til å fullførte denne utdannelsen. Etter endt utdannelse i Norge var hun stipendiat ved FN i New York og hadde et opphold ved Bryn Mawr College, deretter fulgte en periode som NATO-stipendiat ved London School of Economics og ved Harvard University.

I 1959 avla Ohn aspiranteksamen i Utenriksdepartementet. Hun var kvinne nummer to som gjorde dette, men den første som faktisk begynte å arbeide som diplomat. Fra 1961 til 1964 var hun ambassadesekretær ved Norges ambassade i Frankrike, deretter var hun fra 1964 til 1967 ambassadesekretær ved Norges delegasjon til FN i New York. I årene 1967 til 1972 var hun tilbake i departementet i Oslo, der hun i 1971 ble byråsjef. Året etter ble hun ambassaderåd ved Norges ambassade i Paris. Hun var den første kvinne som noen gang hadde fått en slik utnevnelse i norsk diplomati. I sin diplomatiske karriere arbeidet Ohm særlig tett med utenriksministrene Halvard Lange og Knut Frydenlund.

Da Norge opprettet en fast representasjon ved Europarådet i Strasbourg, ble Ohm den første stasjonssjef. Utnevnelsen vakte medieoppmerksomhet allerede før den formelt fant sted, i en tid der avisene skrev om «skrikende mangel» på kvinner i norsk diplomati. Hun tiltrådte som ambassadør ved Europarådet i 1975, som den første kvinnelige ambassadør i norsk utenrikstjeneste. Hun var ambassadør i Strasbourg til 1981 og vendte tilbake til departementet i Oslo, der hun ble spesialrådgiver. I 1987 fulgte utnevnelse til en ny ambassadørpost, denne gang i Irland. Ohm vendte tilbake til Norge i 1992 og ble pensjonert i 1997.

Ohm er omtalt som en rollemodell for kvinner i norsk diplomati. Hun skildret i 1983 selv sine erfaringer som ambassadør i Strasbourg i et kapittel i en bok om diplomati.

Ohm var kommandør av St. Olavs Orden.

Referanser
----------

1. 1 2   Store norske leksikon, Store norske leksikon-ID Kirsten\_Ohm[Hentet fra Wikidata]
2. 1 2   www.begravdeioslo.no[Hentet fra Wikidata]
3. 1 2 3  *Aftenposten*, 27. september 1980, s. 18.
4. ↑  Iver B. Neumann og Halvard Leira: *Aktiv og avventende. Utenrikstjenestens liv 1905-2005*, Oslo: Pax, 2005, s. 472–473.
5. ↑  Stavanger Aftenblad: «Pragmatisk diplomat med nyfeministiske sympatier», 21. juli 1972 s.3.
6. ↑  «Magister i statsvitenskap», *Aftenposten*, 1. juni 1956, s. 4.
7. ↑  Berit Vikdal: «Ambassadør med røtter i Vestlands-Norge», *Aftenposten*, 6. november 1976.
8. ↑  *Aftenposten*, 19. juni 1959, s. 4.
9. ↑  «Veien er åpnet, resten står til kvinnene selv! Nøktern, jordnær og ytterst kunnskapsrik er Kirsten Ohm, vår første kvinnelige diplomat», *Aftenposten* (aften), 6. juli 1959, s. 2.
10. ↑  «Offisielt fra statsråd», *Aftenposten*, 23. august 1971, s. 13.
11. ↑  «Offisielt fra statsråd», *Aftenposten*, 24. juni 1972, s. 16.
12. ↑  «Første kvinne ambassaderåd», *Aftenposten*, 4. september 1972, s. 4.
13. 1 2  Heidi Solheim Johansen: «Kvinnelige ambassadører i 25 år», *Aftenposten*, 19. desember 1999, s. 15.
14. ↑  «Første kvinnelige ambassadør i vente», *Aftenposten*, 19. september 1974, s. 7.
15. ↑  «Skrikende mangel på kvinner i UD», *VG*, 4. april 1975, s. 58. Artikkelen henviser til at Ohm er Norges første og eneste kvinnelige ambassadør og at Norge ligger etter andre land med hensyn til kvinner i utenrikstjenesten.
16. ↑  «Nytt fra statsråd», *Aftenposten*, 17. oktober 1987, s. 22.
17. ↑  Kirsten Ohm (1983). «Ambassadør. Kvinne blant menn». I Ingegerd Galtung og Alf R. Bjercke. *Fra diplomatiets verden*. Oslo: Atheneum. s. 133–139. ISBN 82-7334-0023.
18. ↑  *Norges statskalender 1993*, Oslo: Grøndahl Dreyer, 1993, s. 633.

  


|  |  |
| --- | --- |
| Oppslagsverk/autoritetsdata | Store norske leksikon **·** Geni
 |